אורי בר-לב

אוריאל (אורי) בר-לב (נולד ב-1959) הוא ניצב בדימוס במשטרת ישראל, כיהן כמפקד מחוז דרום ונציג המשטרה והמשרד לביטחון הפנים בארצות הברית. היה מועמד לתפקיד מפכ"ל המשטרה. בין שאר תפקידיו, כיהן גם כמפקד יחידת דובדבן בצה"ל ויחידת הגדעונים.

ביוגרפיה
בר-לב נולד במושב עין ורד לעזרא ולמתי בריל. בגיל צעיר עבר עם משפחתו למושב משמר איילון, שם עסקו בגידול פרחים.

ב-1977 בר-לב התגייס לצה"ל ושירת בסיירת שקד. את מסלול הפיקוד עבר בהנדסה קרבית. בשנת 1980 היה מפקד פלוגה ופיקד על ארבעה לוחמים שנשלחו לפעולה מעבר לגבול. בגמר הפעולה המוצלחת, כשהם כבר שהו ברמת הגולן, התפוצץ אחד הממצאים אותו הביאו מהשטח וגרם לפציעת בר־לב וחייליו באורח קשה. הפיצוץ השאיר את בר־לב קטוע רגל מתחת לברך. לאחר השיקום חזר לשירות קבע כקצין אג"ם של חטיבת בנימין, ב-1987 התמנה למפקד יחידת דובדבן שבתקופתו הפכה מצוות לוחמים לגדוד, וכיהן בתפקיד עד שנת 1989. באותה תקופה התגורר בעפרה במשך כשלוש שנים.

בתום שירותו הצבאי גויס בר-לב על ידי יעקב טרנר למשטרת ישראל ונדרש להקמת יחידת הגדעונים, יחידת המסתערבים של משטרת ישראל, עליה פיקד בשנותיו הראשונות במשטרה. על פעילותו כמפקד יחידת המסתערבים המשטרתית הוענק לו בשנת 1992 עיטור השירות של משטרת ישראל.

במהלך שנותיו במשטרה, מילא שורת תפקידים: מפקד ימ"ר ירושלים, ראש לשכת מפכ"ל משטרת ישראל אסף חפץ, מפקד מרחב יפתח, מפקד מרחב ירקון, סגן וממלא מקום מפקד מחוז המרכז ונציג משטרת ישראל במועצה לביטחון לאומי. בשנת 2004 הוענקה לו דרגת ניצב עם מינויו לראש אגף המודיעין של המשטרה, תפקיד בו החל להפנות משאבים למאבק בפשע המאורגן בישראל. חודשים ספורים לאחר מכן מונה למפקד המחוז הדרומי, עליו פיקד במהלך ביצוע תוכנית ההתנתקות.
בשנת 2006 נבחר לאיש השנה של קשת ומעריב ובשנת 2007 הוענק למחוז הדרומי בראשות בר-לב אות ראש הממשלה בגין צמצום הפשיעה במרחב נגב שיצרה את התשתית ההכרחית לפעילות כלכלית ועסקית תקינה באזור.

בשנת 2008 הודיע השר לביטחון פנים, אבי דיכטר, על כוונתו לסיים את שירותו של בר-לב במשטרה, לאחר שסירב לצאת לתקופת לימודים, כשהוא כבר מחזיק בשני תארים. אולם, באפריל 2009 הורה השר לביטחון פנים יצחק אהרונוביץ' למנות את בר-לב לנספח משטרת ישראל בארצות הברית.

ב-18 בנובמבר 2010 החליט היועץ המשפטי לממשלה, יהודה ויינשטיין, לפתוח בחקירה נגד בר-לב בחשד להטרדה מינית של ד"ר אורלי אינס, יועצת חיצונית למשרד לביטחון פנים. בעקבות החקירה הודיע בר-לב על הסרת מועמדותו לתפקיד המפכ"ל באופן וולנטרי ובחר לצאת לחופשה. ב-4 באפריל 2011 הודיעה המחלקה לחקירות שוטרים על סגירת תיק החקירה נגד בר לב. לאחר שקיבלה את טענתו של בר-לב כי לא הייתה במעשיו כוונה מינית. ב-7 באפריל 2011 החליט היועץ המשפטי לממשלה יהודה ויינשטיין לסגור סופית את תיק החקירה, בהחלטתו נקבע כי "אין עוד הצדקה למיצוי ההליכים בפרשה זו, זאת גם לאחר שבר לב התנצל בפני המתלוננת והודיע על פרישתו מהמשטרה. לאחר סגירת התיק, המשיך בר-לב לשרת במשטרת ישראל בתפקיד נספח לביטחון פנים ולאחר מכן פרש על פי בקשתו.

מאז פרישתו מהמשטרה בר-לב הוא איש עסקים בעל מספר חברות המקיימות קשרים ומספקות שירות בשוק הבינלאומי ומכהן כיושב ראש עמותת חלצ - החטיבה הישראלית הלאומית לאיתור חילוץ והצלה. בשנת 2023 התפרסם תחקיר בתוכנית "חשיפה" לפיו בר-לב והעבריין המורשע אשר בן עוז, היו מעורבים לכאורה בהונאה של המיליונרית מישל ארליך.

לבר-לב ארבעה ילדים. הוא מתגורר במושב משמר איילון.

קישורים חיצוניים

 .
 .
 אבי צור ואתי אברמוב, "מעולם לא נתתי לפציעה להטריד אותי", ניצב אורי בר-לב בריאיון לביטאון "הלוחם", ביטאון ארגון נכי צה"ל, גיליון 198, מרץ 2006, כפי שהועלה באתר פרש.
 .
 .
 .
 .
מאמריו




 הערות שוליים 

קטגוריה:לוחמי סיירת שקד
קטגוריה:מפקדי יחידת דובדבן
קטגוריה:חיילי חיל ההנדסה הקרבית
קטגוריה:סגני-אלופים בצה"ל
קטגוריה:נכי צה"ל
קטגוריה:ניצבי משטרת ישראל
קטגוריה:ראשי אגף החקירות והמודיעין
קטגוריה:מפקדי מחוז הדרום במשטרת ישראל
קטגוריה:שוטרי משמר הגבול
קטגוריה:שוטרים שעוטרו בעיטור השירות
קטגוריה:נספחי משטרת ישראל בארצות הברית
קטגוריה:קציני משטרה יוצאי צה"ל
קטגוריה:תוכנית ההתנתקות: אישים
קטגוריה:עין ורד: אישים
קטגוריה:משמר איילון: אישים
קטגוריה:ישראלים שנולדו ב-1959